**Informatīvais ziņojums**

**"Par Ekonomiskās sadarbības un attīstības organizācijas Kukuļošanas apkarošanas starptautiskajos biznesa darījumos darba grupas 3. fāzes Latvijas novērtējuma ziņojumu, tajā izteiktajām rekomendācijām un to izpildes nodrošināšanu"**

Informatīvais ziņojums ir sagatavots, lai informētu par Ekonomiskās sadarbības un attīstības organizācijas (*Organisation for Economic Cooperation and Devolepment*, turpmāk – OECD) Kukuļošanas apkarošanas starptautiskajos biznesa darījumos darba grupas (*Working Group on Bribery in International Business Transactions*, turpmāk – WGB) veikto Latvijas 3. fāzes novērtēšanu, izteiktajām rekomendācijām un nodrošinātu to izpildi.

Atbilstoši Ministru kabineta 2016. gada 25. augusta rīkojuma Nr. 482 "Par kompetenču sadalījumu Latvijas interešu pārstāvēšanā Ekonomiskās sadarbības un attīstības organizācijas komitejās un darba grupās" 2. punktam Latvijas intereses OECD WGB pārstāv Tieslietu ministrija.

Latvijas 3. fāzes novērtējuma process tika uzsākts 2019. gada janvārī. Tā ietvaros tika vērtēta gan Latvijas 2. fāzes ziņojumā iekļauto rekomendāciju izpilde, gan Latvijas normatīvo aktu atbilstība OECD 1997. gada 21. novembra Konvencijas par ārvalstu amatpersonu kukuļošanas apkarošanu starptautiskajos biznesa darījumos, 2009. gada Rekomendācijas par turpmāku cīņu ar ārvalstu amatpersonu kukuļošanas apkarošanu starptautiskajos biznesa darījumos (*2009 Recommendation of the Council for Further Combating Bribery of Foreign Public Officials in International Business Transactions*)[[1]](#footnote-1) un 2009. gada Rekomendācijas par nodokļu pasākumiem turpmākai ārvalstu amatpersonu kukuļošanas apkarošanai starptautiskajos biznesa darījumos (*2009 Recommendation of the Council on Tax Measures for Further Combating the Bribery of Foreign Public Officials in International Business Transactions*)[[2]](#footnote-2) prasībām, kā arī noteikto prasību efektīva izpilde attiecībā uz ārvalstu amatpersonu kukuļošanas apkarošanu starptautiskajos biznesa darījumos, izmeklēšanas, prokuratūras un tiesas iestāžu spējas izmeklēt un iztiesāt šādus noziedzīgos nodarījumus, amatpersonu un sabiedrības informētības līmenis par ārvalstu amatpersonu kukuļošanas negatīvajām sekām un paveiktais noziedzīgi iegūtu līdzekļu legalizācijas novēršanā un apkarošanā.

Latvijas 3. fāzes novērtējumu veica eksperti no Čehijas, Meksikas un OECD sekretariāta (turpmāk – WGB novērtēšanas grupa). 3. fāzes novērtējuma ietvaros Latvijas atbildīgās iestādes sniedza rakstveida atbildes uz OECD anketas jautājumiem un papildjautājumiem, kā arī 2019. gada 20.–24. maijā WGB novērtēšanas grupa apmeklēja Rīgu. Vizītes laikā WGB novērtēšanas grupa tikās ar pārstāvjiem no Tieslietu ministrijas, Finanšu ministrijas, Iekšlietu ministrijas, Ārlietu ministrijas, Ekonomikas ministrijas, Ģenerālprokuratūras, Korupcijas novēršanas un apkarošanas biroja (turpmāk - KNAB), Finanšu un kapitāla tirgus komisijas, Valsts policijas, Iekšējās drošības biroja, Valsts ieņēmumu dienesta, Finanšu izlūkošanas dienesta, Iepirkuma uzraudzības biroja, Valsts kancelejas, Latvijas Tiesnešu mācību centra, biedrības "Sabiedrība par atklātību – Delna", Latvijas Darba devēju konfederācijas, Latvijas Tirdzniecības un rūpniecības kameras, Latvijas Zvērinātu revidentu asociācijas, Revīzijas konsultatīvās padomes, Latvijas Republikas Grāmatvežu asociācijas, Latvijas Zvērinātu notāru padomes, Latvijas Zvērinātu advokātu padomes, Latvijas Biznesa savienības, Finanšu nozares asociācijas, a/s "Attīstības finanšu institūcija Altum", a/s "SEB banka", a/s "Rietumu banka", a/s "Baltic International Bank", a/s "Swedbank", a/s "Reģionālā investīciju banka", a/s "BlueOrange Bank", a/s "AS Mintos Marketplace", kā arī dažādu uzņēmumu pārstāvjiem, zvērinātiem advokātiem, Saeimas deputātiem, tiesnešiem, Latvijas Universitātes un biznesa augstskolas "Turība" mācībspēkiem un žurnālistiem.

Latvijas 3. fāzes ziņojums tika izskatīts WGB kārtējās plenārsēdes laikā no 2019. gada 8. oktobra līdz 10. oktobrim. Latviju pārstāvēja delegācija Tieslietu ministrijas vadībā, kuras sastāvā bija arī pārstāvji no Finanšu ministrijas, KNAB, Ģenerālprokuratūras, Finanšu un kapitāla tirgus komisijas, Finanšu izlūkošanas dienesta, Valsts policijas un Latvijas pārstāvniecības OECD. Latvijas 3. fāzes ziņojumu WGB apstiprināja 2019. gada 10. oktobrī un publicēja OECD mājaslapā 2019. gada 16. oktobrī.

WGB Latvijas 3. fāzes ziņojumā secina, ka Latvija ir turpinājusi uzlabot tiesisko regulējumu, kas kriminalizē ārvalstu valsts amatpersonu kukuļošanu un ar to saistīto noziedzīgi iegūto līdzekļu legalizāciju. Vienlaikus WGB uzsver, ka ir nepieciešams nodrošināt šo tiesību normu efektīvu piemērošanu. Lai sasniegtu labākus rezultātus attiecībā uz cīņu ar ārvalstu amatpersonu kukuļošanu un ar to saistīto noziedzīgi iegūto līdzekļu legalizāciju, WGB Latvijai rekomendē veikt virkni pasākumu, tostarp:

* nodrošināt pietiekošus resursus un ekspertīzi atbildīgajām iestādēm, lai tās spētu efektīvi izmeklēt un saukt pie atbildības personas par ārvalstu amatpersonu kukuļošanu un ar to saistīto noziedzīgi iegūto līdzekļu legalizāciju;
* uzlabot kriminālvajāšanu rezultātus attiecībā uz uzņēmumiem, jo īpaši Latvijas finanšu institūcijām un citām juridiskām personām, kas ir iesaistītas ārvalstu amatpersonu kukuļošanas shēmās, un ar to saistītā noziedzīgi iegūtu līdzekļu legalizācijā;
* uzlabot sadarbību starp KNAB, Valsts policiju un prokuroriem un ieviest stratēģisku pieeju ārvalstu amatpersonu kukuļošanas lietu un ar to saistītas noziedzīgi iegūtu līdzekļu legalizācijas izmeklēšanā;
* stiprināt spējas atklāt ārvalstu amatpersonu kukuļošanas gadījumus;
* nodrošināt Finanšu un kapitāla tirgus komisijas efektīvu darbību, tādējādi veicinot ārvalstu amatpersonu kukuļošanas un ar to saistītas noziedzīgi iegūtu līdzekļu legalizācijas novēršanu un atklāšanu.

Kopumā Latvijas 3. fāzes ziņojumā Latvijai izteiktas 44 rekomendācijas, kuras paredz praktiskus pasākumus, kas vērsti uz efektīvāku ārvalstu amatpersonu kukuļošanas un ar to saistītas noziedzīgi iegūtu līdzekļu legalizācijas atklāšanu, izmeklēšanu un saukšanu pie atbildības, nosakot efektīvus, samērīgus un atturošus sodus.

Par visām 3. fāzes rekomendācijām Latvijai ir jāsniedz rakstisks ziņojums līdz 2021. gada oktobrim.

Līdz ar to, lai nodrošinātu atbilstošu WGB 3. fāzes rekomendāciju izpildi noteiktajos termiņos, nepieciešams noteikt veicamos pasākumus WGB 3. fāzes rekomendāciju izpildei, atbildīgās institūcijas un to izpildes termiņus. Informatīvā ziņojuma pielikumā ir Tieslietu ministrijas sadarbībā ar atbildīgajām iestādēm izstrādāts pasākumu un uzdevumu plāns ar mērķi nodrošināt WGB 3. fāzes rekomendāciju izpildi, nosakot atbildīgās institūcijas, konkrētus izpildāmos uzdevumus un to izpildes termiņus. Pasākumi un uzdevumi plānā ir veicami iestāžu esošā budžeta ietvaros un netiek plānoti papildu līdzekļi WGB 3. fāzes rekomendāciju izpildei.

Vienlaikus ir jānorāda, ka attiecībā uz OECD WGB rekomendāciju 4 (a), kas paredz nodrošināt, ka KNAB tiek piešķirti atbilstoši resursi kukuļošanas apkarošanai, un ka KNAB ārvalstu amatpersonu kukuļošanas apkarošanai piešķir prioritāru raksturu, Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (apstiprināts ar Ministru kabineta 2019. gada 7. maija rīkojumu Nr. 210) 180.2. punkts paredz līdz 2020. gada 31. decembrim palielināt KNAB finansējumu un štata vietu skaitu par 23 % (33 štata vietas, 2 jau piešķirtas 2020. gada budžeta ietvaros), kuru provizoriskais izmaksu aprēķins ir sekojošs:

1. Atalgojums (ikgadējs): 982 159,94 EUR.
2. Vienreizējie izdevumi darba vietu iekārtošanai: 112 579,50 EUR.
3. Vienreizējie izdevumi tehnikas iegādei: 255 585,07 EUR.
4. Ikgadējie paredzamie tehnikas uzturēšanas izdevumi (licences): 8 151,00 EUR.
5. Kopā provizoriski pirmajam gadam: 1 471 055,44 EUR.
6. Ikgadējais nepieciešamais budžeta palielinājums: 990 310,94 EUR.

Augstākminētais provizoriskais aprēķins tika veikts 2020. gada 14. februārī un atkarībā no likumprojekta "Valsts un pašvaldību institūciju amatpersonu un darbinieku atlīdzības likums" (VSS-64) tālākas virzības, atalgojumam nepieciešamās izmaksas var mainīties. Augstākminētais KNAB finansējuma palielinājums ir jānodrošina 2021. gada budžeta izstrādes procesā.

Ministru prezidenta biedrs,

tieslietu ministrs Jānis Bordāns

Spūle 67036733

dina.spule@tm.gov.lv

1. <http://www.oecd.org/daf/anti-bribery/oecdantibriberyrecommendation2009.htm> [↑](#footnote-ref-1)
2. <http://www.oecd.org/ctp/crime/2009-recommendation.pdf> [↑](#footnote-ref-2)